section_heading: Zemljopis
paragraph_text: Sibinj je po tipu zbijeno, tipično slavonsko naselje nedaleko od Slavonskog Broda, udaljeno 8 km, nastalo duž glavne ceste, koje je iskoristilo svoj položaj – blizinu grada, a ipak je dobrim dijelom sačuvalo seoski mir i narodne običaje. Prostire se pretežito nizinskim područjem između regionalne ceste i željezničke pruge u smjeru Zagreba te uz križanje cesta prema Požegi. Urbanistička koncepcija mjesta je povijesnog tipa, uvjetovana prolazom "carske" ceste i željezničke pruge te kasnijim napretkom industrije u Slavonskom Brodu. Naselje je u dodiru posavske nizine i ogranaka Dilja.